**Styremøte 8/20-21**

Dato: 19.05.2021, 14.15-16.00

Sted: Organisasjonskontoret

Innkalt: Andreas Vestvann Johnsen, Karianne P. Sunde, Kine Merethe Skille, Marie Wickstrøm Sjøli, Lisa Marie Thielemann, Runar Kliff Berg, Synne Witzø, Tord Apalvik, Hilde I. Hardy.     
   
Til stede:

Karianne P. Sunde, Kine Merethe Skille, Marie Wickstrøm Sjøli, Lisa Marie Thielemann, Runar Kliff Berg, Synne Witzø, Tord Apalvik

**Saksliste**

**Vedtakssaker**

29/20-21: Godkjenning av innkalling og saksliste til møte 19. mai 2021

30/20-21: Opptak og søknad av ny tilknyttet organisasjon - Casus belli

31/20-21: Godkjenning av årsrapport

32/20-21: Godkjenning av sakspapirer til studentting 5

**Orienteringssaker:**

29/20-21: Styreoverlapp

**Eventuelt**:

**Vedtakssaker**

**29/20-21: Godkjenning av innkalling og saksliste til møte 19. mai 2021**

**Forslag til vedtak:**

Styret godkjenner møteinnkalling og saksliste til styremøtet 19. mai 2021.

**Vedtak:**

Styret godkjenner møteinnkalling og saksliste til styremøtet 19. mai 2021.

**30/20-21: Opptak og søknad av ny tilknyttet organisasjon - Casus belli**

**Saksfremstilling:**   
Dette er en sak som ble behandlet under styremøte 6. mai, styret ønsket mer informasjon fra casus belli, derfor inviteres styreleder, Lars Glomsvoll, til dette styremøte for å svare ut eventuelle spørsmål styret har.

Studentorganisasjonen i Bodø har mottatt en søknad fra tenketanken Casus belli.

I vedtektene *§12* står dette om tilknyttede organisasjoner:

*«12.1* Tilknyttede organisasjoner er organiserte studentgrupper som ikke eies av SOB.    
*12.2* Styret vedtar opptak av tilknyttede organisasjoner.»

Ytterligere er det sedvane at tilknyttede organisasjoner av SOB får andre gode betingelser som:

* oppstartsmidler på kr 2000,-
* tilgang til bruk av organisasjonskontoret
* vederlagsfri booking av gråsona/auditorium/seminarrom
* generell organisatorisk bistand fra SOB. Videre blir man innlemmet i fordelingen av studentsosiale midler. Dette gjelder mulighet til å søke på avsatte midler samt den semesterbaserte fordelingen, hvor man ved forrige anledning (studentting 1) delte ut kr 63 000,- til de tilknyttede organisasjonene.

For SOB sin del er det fordelaktig å legge inn under seg tilknyttede organisasjoner hovedsakelig grunnet to ting. Først og fremst, man stimulerer til økt aktivitet og engasjement på campus og to, man forholder seg relevant som kjernen i den organiserte studentaktiviteten. Det hører også til saken at vi i styret må vurdere opptak basert på søkers forutsetninger for å være bærekraftig og relevant, samt vår evne til å kunne følge opp alle de tilknyttede organisasjonene ved behov.

**Søknad fra Casus belli:**

Casus belli er en tenketank som gjennom produksjon av analyser, seminarer, foredrag og annen formidling skal skape et faglig og sosialt miljø for de som er interessert i internasjonal politikk. Vi mener, og forskning viser at studenters faglige integrasjon er den mest effektive måten å sikre at studenter opplever en tilhørighetsfølelse til sitt studie. I tillegg til sosiale gevinster skal formålet ytterligere sikres ved at studenten fyller gapet av praktisk erfaring i disiplinutdanningene gjennom faktisk produksjon av policy briefer, analyser og kontakt med fagpersoner og arbeidsliv. På kort sikt ønsker vi å tilby en sosial og faglig arena for personlig utvikling for våre medstudenter, vårt langsiktige mål er å bli oppfattet som en seriøs leverandør av tidsriktige analyser som er nyttige for media, sektoren og samfunnet for øvrig.

Vi har allerede opprettet en nettside, bedriftskonto og organisasjonsnummer i Brønnøysundregisteret. Vi ønsker å bli tilknyttet SOB for å kunne bli koblet på studentengasjementet, samt at vi ser det er viktig å ha tilgang til gråsona, organisasjonskontoret og andre goder som SOB tilbyr for å gjøre det enklere å drifte.

Hvis vi skulle bli tatt opp som tilknyttet organisasjon ønsker vi også at denne søknaden om kr 7500,- blir behandlet på styremøtet 6. mai.

**Søknad om økonomisk støtte til drift:**  
Casus belli driftes på frivillighet og det tas ikke ut lønn. Vi er ambisiøst anlagt og har tro på ambisjonene våre, dette medfører nødvendige kostnader og vi er nå i en prosess for å sikre tilstrekkelige midler til drift. Vi søker derfor om 7 500,- fra SOBs studentsosiale midler.

Vi mener at et slikt tilbud vil kunne gjøre mange studenters studiehverdag mer meningsfull samt gjøre de mer forberedt på arbeidslivet som kommer. Vi ser også på det som sannsynlig at deltakelse i vår tenketank vil gjøre studenten mer forberedt til eksamen og arbeidskrav gjennom erfaringene man tilegner seg hos oss. En viktig faktor for at vi mener dette vil øke studenters helse og trivsel er at dette er et varig tilbud uten sluttdato, noe som legger rammene for god sosialisering og faglig integrering over tid. Vi ønsker ikke å legge noen begrensinger på antall medlemmer, men medlemmene bør ha en ekstra interesse for globale spørsmål og internasjonal politikk. Estimert antall aktive medlemmer etter 6 måneders drift er 25 stk, hvor vi planlegger ukentlig aktivitet.

Vi søker om 7500,- for å ha råd til drift av nettside, lisenser til Adobe-pakken og rom for merkevarebygging og markedsføring.

**Vedtak:**  SOB tar opp Casus belli som tilknyttet organisasjon og innvilger fullstendig søknadsbeløp

**31/20-21: Årsrapport**

**Saksfremstilling:**   
SOB skal i henhold til styringsdokumentene fremlegge en årsrapport til studenttinget. Vedlagt ligger et utkast til årsrapport. Den er ikke ferdigutarbeidet, og det bes om innspill på hva som kan forbedres. Leder ber også om at hvert styremedlem sender ca. en halv side tekst om hva de har jobbet med i denne styreperioden.

**Forslag til vedtak:** Styret godkjenner årsrapport og ber leder forberede fremleggelse av rapporten til studentting 5.

**Vedtak:**Styret godkjenner årsrapport og ber leder forberede fremleggelse av rapporten til studentting 5.

**32/20-21: Godkjenning av saksliste til studentting 5**

Saksfremstilling:

Leder i SOB går gjennom forslag til saksliste for studentting 5. Styret bes komme med innspill og kommentarer på dette ved behov. Sakspapirer ligger vedlagt i mail. Her ligger også forslag til nytt valgreglement. Ber om at det leses over og at eventuelle endringsforslag blir fremmet i møtet.

**Forslag til vedtak:**

Styret godkjenner saksliste til studentting 5.

**Vedtak:**  
Styret godkjenner saksliste til studentting 5.

**Orienteringssaker:**

**29/20-21: Styreoverlapp**

**Saksfremstilling:**

Vi nærmer oss endt styreperiode, vi diskuterer hvordan vi best kan videreføre kompetanse og tilrettelegge for at det påtroppende styre får forutsetningene best mulig for å lykkes. Her kommer en oppdatering på planen og hvor langt man har kommet i planleggingen. Hvis tiden strekker til delegerer vi diverse oppgaver ved behov.